C 229/29

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 229/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Αρνάκι Λήμνου/Arnaki Limnou“

EÚ č.: PGI-GR-02791 – 27.7.2021

CHOP ( ) CHZO (X)

1. Názov (názvy) chzo

„Αρνάκι Λήμνου/Arnaki Limnou“

2. Členský štát alebo tretia krajina

Grécko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

„Arnaki Limnou“ je mäso jahniat zabitých vo veku 60 – 120 dní a s hmotnosťou nad 10 kg. Mäso s označením „Arnaki Limnou“ pochádza z jatočných tiel zvierat narodených na ostrovoch Limnos a Agios Efstratios (územný celok ostrova Limnos). Rodičmi jahniat sú tradične chované ovce adaptované na tamojšie podmienky, ktoré sa kŕmia vegetáciou rastúcou v jasne vymedzenej (ostrov) zemepisnej oblasti.

Mäso „Arnaki Limnou“ je jemné, šťavnaté a prirodzene mäkké, s výraznou, charakteristickou a príjemnou arómou a chuťou. Farba mäsa je svetločervená a vzhľadovo jednotná a tuk je čisto biely. Má podkožný tuk a dobre vyvinutú svalovú hmotu, najmä v častiach, po ktorých je vysoký dopyt a ktoré majú vysokú trhovú hodnotu, ako je karé, zadné stehná a rebrá (narezané).

Mäso „Arnaki Limnou“ vo svojich jedlých tkanivách obsahuje vysoký percentuálny podiel tuku, ktorý je väčšinou medzisvalový („mramorovanie“). Ten dodáva tomuto výrobku špecifické organoleptické vlastnosti a prispieva k jeho jemnosti a chuti.

Obsah tuku v jatočných telách „Arnaki Limnou“ sa pohybuje od 10 do 15 %, zatiaľ čo podobné jatočné telá z iných častí Grécka majú priemerný obsah tuku v jedlých tkanivách od 1,5 do 3 %.

Chemické zloženie jedlých tkanív mäsa „Arnaki Limnou“ sa uvádza v tejto tabuľke:

Výrobok Bielkoviny Tuk „Arnaki Limnou“ 17,6 až 23,4 % 10,0 až 15,0 %

Mäso „Arnaki Limnou“ sa predáva čerstvé v nasledujúcich formách:

— celé,

— jatočná polovica,

— po kusoch podľa váhy.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Jahňatá sa rodia v období medzi koncom novembra a koncom februára a kŕmia sa najmä materským mliekom, pričom dojčenie trvá 45 – 60 dní. Na konci tohto obdobia si jahňatá zvykajú na konzumáciu objemových krmovín s použitím adaptačného krmiva, ktoré pozostáva z objemových krmív, ako je seno z lokálne pestovaných obilnín a bôbovitých rastlín. Po odstavení zvyčajne nastáva obdobie 1 až 2 mesiacov na jar, počas ktorých sa jahňatá pasú na miestnej vegetácii spolu s dospelými ovcami.

Populáciu oviec chovaných na ostrovoch Limnos a Agios Efstratios (ďalej ako „ovce z ostrova Limnos“) v určitej miere ovplyvnili plemená z oblastí Mytilini (alebo Lesbos) a Chios.

Strava dospelých oviec je z veľkej časti založená na voľnej pastve na pasienkoch nachádzajúcich sa v konkrétnej zemepisnej oblasti. Zahŕňa aj doplnkové zmesi, ktoré zvyčajne obsahujú výrobky získané z obilnín, ďalej bôbovité rastliny, slamu z obilnín (najmä tvrdej pšenice), výrobky z ďateliny a olejnín prevažne pestovaných vo vymedzenej zemepisnej oblasti, vitamíny a stopové prvky.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Označenie „Arnaki Limnou“ sa môže používať výhradne a výlučne v prípade jahniat, ktoré sa narodili, boli chované a zabité vo vymedzenej oblasti. To zahŕňa aj vykrvenie a stiahnutie kože. Ovce, ktorým sa tieto jahňatá narodili, sa tiež narodili vo vymedzenej zemepisnej oblasti a boli v nej chované.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Okrem požiadaviek na označovanie stanovených vo vnútroštátnych právnych predpisoch a právnych predpisoch EÚ, bez ohľadu na to, ako sa výrobok ponúka na predaj (v celku, ako jatočná polovica alebo narezaný na kusy), sa mäso „Arnaki Limnou“ označuje aj týmto osobitným logom:

K uvedenému logu sa musí pridať aj číselný kód označujúci zviera a chov, z ktorého jatočné telo pochádza, ako aj dátum zabitia. Číselný kód tvoria tieto prvky:

— číselný kód chovu, kde boli zvieratá chované,

— identifikačný kód živého zvieraťa zodpovedajúci jatočnému telu,

— dátum zabitia.

Napríklad jatočné telo z chovu s číselným kódom EL8330**** a číslom živého zvieraťa 002, ktoré bolo zabité dňa 1. 12. 2020, by dostalo jedinečný kód 8330****002-01/12/2020.

Keď sa mäso „Arnaki Limnou“ rozrába a balí, uvedené označenie sa umiestni na jednotlivé kusy mäsa alebo, ak už je výrobok zabalený, na vonkajší obal, aby sa príslušné informácie dostali ku konečnému spotrebiteľovi.

4. Stručné vymedzenie zemepisnej oblasti

Zemepisná oblasť, v ktorej sa vyrába mäso „Arnaki Limnou“, je vymedzená zemepisnými hranicami ostrovov Limnos a Agios Efstratios.

5. Súvislosť so zemepisnou oblasťou

Spojenie výrobku s vymedzenou oblasťou sa zakladá na špecifických kvalitatívnych vlastnostiach mäsa. Mäso „Arnaki Limnou“ je uznávaným výrobkom. Má príjemné organoleptické vlastnosti, ktoré sú výsledkom tradičných spôsobov chovu jahniat a oviec, ako aj ich stravy založenej predovšetkým na bohatej vegetácii pasienkov vo vymedzenej zemepisnej oblasti.

Špecifickosť zemepisnej oblasti

Ostrovy Limnos a Agios Efstratios patria do skupiny ostrovov na severovýchode Egejského mora. Limnos z veľkej časti tvoria rovné plochy a nížiny bez stromov. Pšeničné a obilné polia, vinice, krovinaté oblasti a rozsiahle pasienky, ktoré sa rozkladajú na viac ako polovici ostrova, patria k hlavným charakteristickým znakom tejto krajiny. Podobný obraz poskytuje ostrov Agios Efstratios (alebo „Ai Stratis“).

Obidva ostrovy sú neoddeliteľne prepojené, tak sociálne a kultúrne, ako aj hospodársky a obchodne. Mnoho rokov sa medzi týmito dvoma ostrovmi obchodovalo s rôznymi výrobkami. Tento nepretržitý pohyb hospodárskych zvierat, ktorý zahŕňal aj ovce, prispel k ich rovnomernému vývoju na oboch ostrovoch. Ostrov Agios Efstratios ponúka pravidelnú linku lodnej dopravy len na ostrov Limnos.

Prírodné faktory

Tak ako v ostatných častiach Grécka, aj táto oblasť sa vyznačuje typickým stredomorským podnebím. Zimy sú mierne a vlhké. Letá sú relatívne teplé a suché a väčšinu roka v zásade prevládajú dlhé slnečné obdobia. Podnebie v tejto oblasti je však suchšie, s občasným silným vetrom a zriedkavými zrážkami.

Ako ostrovy v Egejskom mori boli Limnos a Agios Efstratios vzhľadom na blízkosť k rastlinám s pôvodom v Malej Ázii významnou trasou pre postupnú migráciu miestnych rastlinných druhov z východu do Grécka.

Ovce na týchto dvoch ostrovoch sa vo veľkej miere živia bohatou bylinnou vegetáciou, ktorá sa vyznačuje veľkou rozmanitosťou aromatických rastlín a krov. Podľa štúdií pozostáva prírodná vegetácia ostrova Limnos zo 756 rastlinných druhov, najmä terofytov (55 %). Medzi nimi je osem druhov endemických pre Grécko, jeden druh endemický pre severovýchod Egejského mora a jeden pre ostrov Limnos. Okrem toho je ostrov Agios Efstratios napriek svojej malej rozlohe domovom 438 rôznych rastlinných druhov.

Na ostrovoch Limnos a Agios Efstratios je všeobecne veľmi rozšírená vegetačná formácia frygana (nízky krovinatý porast). Tento krovinatý porast v skutočnosti tvorí 25 % pasienkov v tejto oblasti. Pre fryganu sú typické tieto druhy: dub kermesový, Sarcopoterium spinosum, tymián, oregano, čilimka vlnatá, verbena, šalvia lekárska, Anthyllis hermanniae, prýštec, ľubovník bodkovaný, cist krétsky, devätorník peniažtekový, cistus šalviolistý a yzop lekársky. V tejto oblasti sa vyskytujú aj tieto rastliny: Euphorbia characias, Dittrichia viscosa a Ballota acetabulosa.

„Maquis“, drevnatý porast na obidvoch ostrovoch, zahŕňa aj tieto druhy: judášovec strukový, metla tŕnitá, tráva esparto, pistácia mastixová, zelený olivovník, oliva európska, rozmarín, divoká špargľa, listnatec tŕnitý a ďalšie.

Táto oblasť sa vyznačuje aj dunami s vegetáciou, ktorú tvoria sklerofylné kry.

Vegetácia týchto dvoch ostrovov okrem toho zahŕňa prírodné trávy a bôbovité rastliny, ktoré sú pre ovce ideálnymi druhmi na pasenie sa.

Hospodárske zvieratá

Vďaka dlhodobej a neustálej adaptácii na svoje okolie a po dlhotrvajúcom procese výberu a šľachtenia sa populácia oviec dokonale prispôsobila osobitným miestnym pôdnym a klimatickým podmienkam a vypestovala si veľmi špecifické vlastnosti, ako je sebestačnosť, odolnosť voči nepriaznivým podmienkam prostredia a voči endemickým chorobám a vysoká úroveň produktivity.

Tieto zvieratá sú priemernej veľkosti s dobrými proporciami. Prispôsobili sa zložitým geofyzikálnym a klimatickým podmienkam tejto oblasti, ako aj mikroklíme a prostrediu ostrovov Limnos a Agios Efstratios.

Strava tamojších oviec a jahniat vo všeobecnosti napomáha produkcii mäsa s charakteristickým profilom mastných kyselín. Tukové zloženie mäsa súvisí s dostatočným podielom polynenasýtených mastných kyselín prítomných v rastlinách, čo sa považuje za mimoriadne žiaduce, keďže práve im sa prisudzuje typická chuť produkovaného mäsa. Voľná pastva zvierat zvyšuje aj koncentráciu iných žiaducich mikroživín v mäse, ako sú vitamíny a prírodné antioxidanty.

Ľudské faktory

Základom tradičnej metódy chovu zvierat sú ohradené výbehy – „mantre“ –, v ktorých sú zvieratá umiestnené v blízkosti pastvín. Táto tradičná forma ustajnenia zvierat (ďalej len „mantre“) umožňujú priamy prístup k okolitým pastvinám.

Tradičné postupy chovateľov hospodárskych zvierat ovplyvňujú vlastnosti výrobku „Arnaki Limnou“. Predovšetkým neskoré odstavenie jahniat (približne po 60 dňoch) prispieva k rastu zdravých jahniat s výdatnou vrstvou tuku na tele. Starostlivosť o stáda tradičným systémom chovu vo výbehu okrem toho zabezpečuje, že ovce nemusia prechádzať veľké vzdialenosti, aby našli potravu, pretože pastviny sú blízko a vzdialenosti na ostrovoch sú malé. Vďaka tomu sa na zvieratá nekladie veľká záťaž a môže sa im tak ukladať výrazne viac medzisvalového tuku ako v prípade iných zvierat a rozvinúť svalová hmota.

Pokiaľ je to možné, majú odstavené jahňatá až do zabitia stály prístup k pastvinám spolu s dospelými zvieratami. Dospelé zvieratá a jahňatá sa pasú po celý rok a vďaka poloextenzívnemu spôsobu chovu majú priamy prístup k pastvinám s veľkou rozmanitosťou aromatických jedlých rastlín a bylín. To vytvára v tukovom tkanive aromatické zložky a prispieva k príjemným organoleptickým vlastnostiam výrobku. Medzi takéto vlastnosti patrí chuť v kombinácii s jemnosťou mäsa, ktoré sú dôsledkom množstva medzisvalového tuku.

Poloextenzívny spôsob chovu, ktorý je založený na efektívnom využívaní prírodného ekosystému tejto oblasti prostredníctvom pasenia, sa vyvíjal postupom času vplyvom osobitných podmienok okolia a prispôsobila sa im. Je to v skutočnosti spôsob ochrany ekosystému a biodiverzity v tejto oblasti, a tým zároveň aj neoddeliteľná súčasť miestneho kultúrneho dedičstva.

Umenie chovu oviec sa prenášalo z generácie na generáciu; postupy a skúsenosti s chovom hospodárskych zvierat sa odovzdávali mladším chovateľom, ktorí vyrábajú uznávané vysokokvalitné mäso „Arnaki Limnou“ do dnešného dňa. O stáda sa po stáročia starajú skúsení chovatelia hospodárskych zvierat, známi pod miestnym pomenovaním „kehagiade“, ktorí chovajú ovce tradičným systémom chovu vo výbehu. Týmto systémom sa zaviedol výhodný a udržateľný model poloextenzívneho chovu oviec.

Špecifickosť výrobku

Pokiaľ ide o organoleptické vlastnosti, mäso „Arnaki Limnou“ je jemné, šťavnaté a mäkké. Celkový obsah tuku je vysoký a v prevažnej miere je tuk medzisvalový („mramorovanie“), čo má pozitívny vplyv na chuť a jemnosť výrobku.

Vďaka veku, v ktorom sa jahňatá zabíjajú, je jatočné telo relatívne ťažké. Má takisto dobre vyvinutú svalovú hmotu, najmä v častiach, po ktorých je vysoký dopyt a ktoré majú vysokú trhovú hodnotu, ako je karé, zadné stehná a rebrá (narezané).

Príčinná súvislosť medzi zemepisnou oblasťou a typickými vlastnosťami výrobku

„Arnaki Limnou“ má príjemné organoleptické vlastnosti a je veľmi rozšíreným výrobkom, ktorý sa už mnoho rokov nepretržite vyrába na obidvoch ostrovoch. Špecifické faktory prostredia a dlhodobo prevládajúce postupy chovateľov vo vymedzenej zemepisnej oblasti ostrovov Limnos a Agios Efstratios viedli k vývoju výrobku s príjemnými vlastnosťami, ktoré odlišujú „Arnaki Limnou“ od iných podobných výrobkov.

Chov oviec je základom chovu hospodárskych zvierat a prebieha na obidvoch ostrovoch. Vegetácia pasienkov na týchto ostrovoch je veľmi podobná. Limnos disponuje veľkou plochou pasienkov, ktorá pokrýva tretinu celkovej plochy ostrova. Krovinatý porast tvorí 25 % pasienkov na ostrove. Vegetácia v tejto oblasti je nízka, riedka a rozptýlená. Prevažuje Sarcopoterium spinosum spolu s tymianom a veľkým množstvom aromatických rastlín.

Pasienky ostrovov Limnos a Agios Efstratios majú značnú kapacitu spásania a ponúkajú rozmanité aromatické rastliny. Výsledkom sú mäsové výrobky, ktorých tuk nadobudol organoleptické vlastnosti definované rozmanitosťou aromatických a iných rastlín na pasienkoch. Kvalitu a organoleptické vlastnosti výrobku preto určuje rozsiahly prístup zvierat k pasienkom.

Mierny terén vymedzenej oblasti, ktorá sa vyznačuje nízko položenými nížinami, umožňuje ľahký prístup k pasienkom v blízkosti tradičných zariadení na ustajnenie. Vďaka tomu sa na zvieratá nekladie veľká záťaž a môže sa im tak ukladať výrazne viac medzisvalového tuku ako v prípade iných zvierat a rozvinúť svalová hmota.

Ovce, ktoré sa pasú na ostrovoch Limnos a Agios Efstratios, konzumujú veľmi rozmanité aromatické jedlé rastliny a byliny. Nemusia za potravou zachádzať ďaleko, keďže ostrovy sú malé.

Vzhľadom na klimatické podmienky môžu zvieratá celoročne žiť vonku na pasienkoch, a nie v maštaliach pre hospodárske zvieratá. Preto po období kŕmenia výlučne mliekom majú jahňatá prístup k pasienkom, až kým nie sú zabité. Vďaka paseniu je v jedlých tkanivách vysoký obsah tuku. Strava týchto zvierat pozostáva z veľkej časti z voľnej pastvy.

Dospelé ovce majú takmer nepretržitý celoročný prístup k pasienkom, rovnako ako jahňatá v období medzi odstavením a zabitím. Práve táto kombinácia priameho pasenia na bohatej vegetácii obidvoch ostrovov a dlhé obdobie dojčenia zvierat chovaných podľa poloextenzívneho spôsobu dodáva kvalite mäsa jej určujúce vlastnosti, pretože vďaka tomu majú jatočné telá dostatok svalovej hmoty a medzisvalového tuku.

Množstvo medzisvalového tuku v mäse „Arnaki Limnou“ priamo vplýva na obsah vlhkosti a textúru mäsa, ako aj na jeho chuť a arómy, ktoré sa uvoľňujú počas varenia.

Identita výrobku s označením „Arnaki Limnou“ sa zakladá na poloextenzívnom spôsobe chovu, voľnej pastve a tradičných postupoch chovateľov hospodárskych zvierat. Dopyt po výrobku „Arnaki Limnou“ s opísanými príjemnými vlastnosťami je motiváciou na zachovanie uvedených postupov chovu hospodárskych zvierat, ktoré tieto vlastnosti zaručujú.

Všetky uvedené skutočnosti prispievajú k náležitej kvalite a príjemným organoleptickým vlastnostiam mäsa „Arnaki Limnou“, ktoré sú základom jeho dobrej povesti. Výrobok je spätý s gastronomickou tradíciou na ostrovoch, kde miestne recepty, ako je jahňacie „kaspakino“, patria k obľúbeným nielen medzi tamojšími obyvateľmi, ale aj medzi turistami.

Odkaz na uverejnenie špecifikácie

http://www.minagric.gr/images/stories/docs/agrotis/POP-PGE/2021/prodiagrafes_arnaki_limnou150222.pdf

(1) Ú. v. EÚ L 343, 14.12.2012, s. 1.